Broj: 711-I-126-M-131-20/21-02-12

Zagreb, 29. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić, Aleksandre Jozić-Ileković i Tončice Božić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnice Petre Grulja Mesarić, zamjenice općinskog načelnika Općine Jalžabet**, za davanjem mišljenja Povjerenstva**,** na 109. sjednici, održanoj 29. prosinca 2020., donosi sljedeću:

**ODLUKU**

**Na temelju članka 12. ZSSI-a,** **dužnosnica Petra Grulja Mesarić, zamjenica općinskog načelnika Općine Jalžabet može biti voditeljica popisnog centra Općine Jalžabet, ali bez prava na naknadu za obavljanje iste funkcije.**

Obrazloženje

Zahtjev za davanjem mišljenja Povjerenstva podnijela je dužnosnica Petra Grulja Mesarić, zamjenica općinskog načelnika Općine Jalžabet. U knjigama ulazne pošte zahtjev je zaprimljen 24. prosinca 2020., pod poslovnim brojem: 711-U-4668-M-131/20-01-5 te je povodom istog otvoren predmet broj: M-131/20.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Uvidom u Registar dužnosnika utvrđeno je da Petra Grulja Mesarić dužnost zamjenice općinskog načelnika Općine Jalžabet obnaša od 25. svibnja 2017. te je povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu u bitnom navodi da je zainteresirana da na nadolazećem popisu stanovništva koji će se održati od 1. travnja do 7. svibnja 2021. bude voditeljica popisnog centra Općine Jalžabet te postavlja pitanje smije li kao dužnosnica primiti naknadu za obavljanje posla voditelja popisnog centra.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano. Pritom Zakon ne pravi razliku obnaša li dužnosnik svoju dužnost profesionalno ili volonterski.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 7. točkom d) ZSSI-a dužnosnicima je zabranjeno primati dodatnu naknadu za poslove obnašanja javnih dužnosti.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti. Slijedom navedenog se i naknada za rad, koju na temelju članka 90.a stavka 2. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12. i 19/13.) imaju pravo primati općinski načelnici i njihovi zamjenici koji istu dužnost obnašaju volonterski, smatra plaćom dužnosnika u smislu članka 4. stavka 1. odnosno članka 12. ZSSI-a.

Uvidom u izvješće o imovinskom stanju koje je dužnosnica Petra Grulja Mesarić podnijela Povjerenstvu 30. lipnja 2020. povodom promjene utvrđeno je da dužnost zamjenice općinskog načelnika Općine Jalžabet obnaša profesionalno uz primanje plaće.

Dužnost voditelja popisnog centra ne predstavlja neku od dužnosti u smislu ZSSI-a. Međutim, pojam „druga javna dužnost" ne odnosi se samo na dužnosti na čije se obnašatelje, kao dužnosnike iz članka 3. ZSSI-a, izravno primjenjuju odredbe toga Zakona, već se taj pojam odnosi na širi krug dužnosti koje se smatraju javnom dužnošću s obzirom na zakonom propisani način i temelj stupanja na dužnost i ograničenost mandata obnašatelja tih javnih dužnosti, nadležnosti tijela u kojem se dužnost obnaša, odgovornost prema građanima i drugo.

Zakonom o popisu stanovništva, kućanstava i stanova u Republici Hrvatskoj 2021. godine („Narodne novine“ broj 25/20., dalje u tekstu: ZPS) u članku 26. propisano je da popisnim centrom upravlja voditelj popisnog centra, a voditelje popisnog centra imenuje županijsko popisno povjerenstvo odnosno Popisno povjerenstvo Grada Zagreba do 31. prosinca 2020.

Člankom 21. ZPS-a propisano je sljedeće:

Županijska popisna povjerenstva osniva župan, a Popisno povjerenstvo Grada Zagreba gradonačelnik Grada Zagreba do 30. rujna 2020.

Županijska popisna povjerenstva odnosno Popisno povjerenstvo Grada Zagreba može imati najviše sedam članova.

Predsjednik županijskoga popisnog povjerenstva jest župan, a tajnik je voditelj odjela u područnoj jedinici Zavoda ili zaposlenik ispostave područne jedinice Zavoda.

Obvezni članovi županijskoga popisnog povjerenstva, uz članove iz stavka 3. ovoga članka, jesu koordinator i pročelnik područnog ureda za katastar Državne geodetske uprave.

Ostali članovi županijskoga popisnog povjerenstva jesu predstavnici županije koji mogu pridonijeti uspješnoj provedbi Popisa.

Predsjednik Popisnog povjerenstva Grada Zagreba jest gradonačelnik Grada Zagreba, a tajnik je zaposlenik Zavoda.

Obvezni članovi Popisnog povjerenstva Grada Zagreba, uz članove iz stavka 6. ovoga članka, jesu koordinator i pročelnik Gradskog ureda za katastar i geodetske poslove Grada Zagreba.

Ostali članovi Popisnog povjerenstva Grada Zagreba jesu predstavnici Grada Zagreba koji mogu pridonijeti uspješnoj provedbi Popisa.

Člankom 27. ZPS-a propisane su zadaće popisnih centara, a to su:

– sastanci kontrolora s popisivačima

– kontrola popisnog materijala

– popisivanje osoba iz članka 12. stavka 3. ovoga Zakona samo uz prethodni dogovor s popisivačem

– ostali poslovi u vezi s Popisom.

Člankom 4. ZPS-a propisano je da je popis je najveće statističko istraživanje u Republici Hrvatskoj koje se provodi svakih deset godina radi prikupljanja osnovnih podataka o broju, prostornom rasporedu i sastavu stanovništva prema njegovim demografskim, ekonomskim, obrazovnim, migracijskim i ostalim obilježjima, podataka o kućanstvima i stanovima te o njihovim obilježjima.

Člankom 18. st. 2. ZPS-a propisano je da su sudionici popisa popisivači, kontrolori, instruktori, koordinatori, zamjenici koordinatora, članovi županijskih popisnih povjerenstava i Popisnog povjerenstva Grada Zagreba, članovi popisnih povjerenstava ispostava i voditelji popisnih centara.

Člankom 42. ZPS-a propisano je da se sredstva za financiranje pripreme, organizacije i provedbe Popisa te obrade i objavljivanja rezultata Popisa osiguravaju u državnom proračunu Republike Hrvatske.

Člankom 45. ZPS-a propisano je da sudionici Popisa imaju pravo na naknadu za svoj rad, osim ako je isplata naknade u suprotnosti s propisima u Republici Hrvatskoj.

Naknade ostalim sudionicima Popisa utvrđuju se u sljedećim netoiznosima, jednokratno:

– za članove županijskih popisnih povjerenstava, Popisnog povjerenstva Grada Zagreba i Povjerenstava ispostava u iznosu od 5000,00 kuna

– za voditelje popisnih centara u iznosu od 4000,00 kuna

– za instruktore u iznosu od 8000,00 kuna.

Člankom 8. ZPS-a propisano je da se popis provodi u dvije faze:

– od 1. travnja 2021. do 10. travnja 2021. samostalnim popisivanjem stanovništva kroz elektronički sustav e-Građani

– od 16. travnja 2021. do 7. svibnja 2021. popisivači obavljaju popisivanje svih popisnih jedinica koje nisu samostalno popisane, putem osobnog intervjua sa stanovništvom s pomoću elektroničkih uređaja te obavljaju kontrolu podataka prikupljenih u prvoj fazi Popisa. Iznimno, Popis se može provoditi do 21. svibnja 2021. ako se ustanovi da do 7. svibnja 2021. nisu popisane sve popisne jedinice.

Slijedom navedenog, Povjerenstvo zaključuje kako dužnost voditelja popisnog centra predstavlja obnašanje druge javne dužnosti u smislu članaka 7., 12. i 13. ZSSI-a, s obzirom na postupak imenovanja propisan člankom 21. ZPS-a, koji propisuje kako voditelja popisnog centra imenuje tijelo javne vlasti, a što je jedan od kriterija da se takva dužnost smatra drugom javnom dužnosti u smislu ZSSI-a. Isto tako, popis stanovništva je najveće statističko istraživanje u Republici Hrvatskoj te se provodi u javnom interesu.

Povjerenstvo ističe da su člankom 89. Zakona o lokalnim izborima („Narodne novine“, broj: 144/12.) taksativno propisane nespojive dužnosti općinskih načelnika i njihovih zamjenika te da istim odredbama nije propisana nespojivost ovih dužnosti s obnašanjem javne dužnosti u Popisnom centru. S obzirom da je odredbama članka 89. Zakona o lokalnim izborima izričito propisan institut nespojivih dužnosti s dužnošću općinskog načelnika i njegovih zamjenika, Povjerenstvo tumači da je na taj način posebnim zakonskim odredbama, u smislu članka 13. stavka 1. ZSSI-a, općinskim načelnicima i njihovim zamjenicima dopušteno istovremeno obnašanje onih dužnosti koje nisu izričito zabranjene.

Odredbama Zakona o lokalnoj i područnoj (regionalnoj) samoupravi, kao niti odredbama Zakona o plaćama u lokalnoj i područnoj (regionalnoj) samoupravi („Narodne novine“, broj 28/10.), nije propisano pravo općinskih načelnika i njihovih zamjenika da, pored plaće ili volonterske naknade koju primaju za obnašanje ove dužnosti, primaju i novčanu naknadu za istovremeno obnašanje javne dužnosti voditelja Popisnog centra.

Slijedom navedenog, dužnosnica Petra Grulja Mesarić može istovremeno uz obnašanje dužnosti zamjenice općinskog načelnika Općine Jalžabet, kao drugu javnu dužnost, obnašati i dužnost voditeljice popisnog centra Općine Jalžabet, ali s obzirom da za obnašanje dužnosti zamjenice općinskog načelnika već prima plaću, ne može istovremeno primati i novčanu naknadu za obnašanje ove druge javne dužnosti.

Sijedom navedenog, Povjerenstvo je donijelo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Petra Grulja Mesarić, elektroničkom dostavom

2. Objava na internetskoj stranici Povjerenstva

3. Pismohrana